
priedas Nr. 1
PREKYBOS ŠIRVINTŲ RAJONO SAVIVALDYBĖS VIEŠOSIOSE VIETOSE

TAISYKLĖS

I. BENDROSIOS NUOSTATOS

1. Prekybos viešosiose vietose taisyklės (toliau – taisyklės) nustato bendruosius mažmeninės prekybos ar paslaugų teikimo Širvintų rajono savivaldybės viešosiose vietose organizavimo reikalavimus.

2. Šių taisyklių privalo laikytis visi juridiniai asmenys, kitos organizacijos, juridinių asmenų ar kitų organizacijų filialai ir fiziniai asmenys (toliau – asmenys), taip pat fiziniai asmenys, turintys teisę prekiauti be verslo liudijimo viešosiose vietose, kuriose vykdoma prekyba, teikiamos paslaugos Širvintų rajono savivaldybės viešosiose vietose bei ūkininkai, prekiaujantys savo ūkyje pagamintais ir išaugintais maisto produktais.
3. Jeigu kitos specialiosios mažmeninės prekybos (kai kurių prekių prekybos) taisyklės nustato papildomus ar kitus prekybos tomis prekėmis reikalavimus, taikomi tų taisyklių reikalavimai.

4. Pagrindinės šiose taisyklėse vartojamos sąvokos:

4.1. prekyba – ūkinė-komercinė veikla, susijusi su prekių gamyba, pirkimu ir pardavimu ir prekių saugojimu, paslaugos teikimu ir vartojimu viešosiose vietose;
4.2. išvežiojamoji ir išnešiojamoji prekyba – mažmeninė prekyba, kai prekės gyventojams išvežiojamos autotransporto priemonėmis (autopriekabomis, autoparduotuvėmis, dviračiais, vežimėliais ir panašiai) arba išnešiojamos krepšiuose, krepšiuose – šaldikliuose;
4.3. individuali veikla – savarankiška veikla, kuria versdamasis asmuo siekia gauti pajamų ar kitokios ekonominės naudos per tęstinį laikotarpį, Lietuvos Respublikos įstatymų numatyta tvarka užsiregistravęs Valstybinėje mokesčių inspekcijoje;
4.4. viešoji vieta – Savivaldybės teritorijoje esanti Savivaldybei ar valstybei nuosavybės teise priklausanti ar patikėjimo teise valdoma teritorija (išskyrus išnuomotą ar perduotą naudotis teritoriją), kurioje teikiamos paslaugos, vykdoma prekyba. Viešosios vietos, kuriose leidžiama prekiauti (teikti paslaugas), nustatomos Širvintų rajono savivaldybės tarybos sprendimu;
4.5. prekyba viešosiose vietose – veikla, susijusi su prekių pirkimu ir pardavimu, gamyba bei vartojimu;
4.6. laikinieji prekybos įrenginiai – sukomplektuota ir lauke pastatyta įranga (prekystaliai, vežimėliai, stalai, skėčiai, kėdės, pakylos ir kt.), skirta prekybai;
4.7. kioskas – smulkios prekybos reikmėms skirtas nedidelis lengvų konstrukcijų pastatas, kurio užimamas žemės plotas yra ne didesnis kaip 15 kv. m ir kurio dalis sienų (jų viršutinės dalys) įstiklintos ir prekyba vyksta per priekinėje sienoje esančią vitrinos angą;
4.8. paviljonas - įvairios paskirties lengvų konstrukcijų pastatas, kurio dalis ar visos sienos įstiklintos ir kuris yra atskiras statinys ar priestatas prie kito pastato, tačiau turintis atskirą įėjimą ir atskirą stogą;
4.9. lauko kavinė – lauke kurortinio, poilsio ir turizmo sezono ar viešojo renginio metu įrengtas laikinasis lengvų konstrukcijų statinys be pamatų arba sukomplektuota įranga (staliukai, kėdės, skėčiai, pakylos ir kt.), kurie skirti viešojo maitinimo paslaugoms teikti ir yra išmontuojami pasibaigus kurortinio, poilsio ir turizmo sezonui;
4.10. leidimas prekiauti (teikti paslaugas) Širvintų rajono viešosiose vietose – Širvintų rajono savivaldybės tarybos (toliau – Taryba) sprendimu nustatyta tvarka išduotas dokumentas, suteikiantis teisę pardavėjams prekiauti ar paslaugų teikėjams teikti paslaugas konkrečioje Širvintų rajono viešojoje vietoje. Leidimo formą tvirtina Širvintų rajono savivaldybės administracijos direktorius (toliau – Direktorius);
4.11. dalyvio pažymėjimas (toliau – Pažymėjimas) – tai patvirtintos formos dokumentas, suteikiantis teisę prekiauti ar teikti paslaugas masinių renginių ir švenčių metu. Pažymėjimo formą tvirtina Širvintų rajono savivaldybės administracijos direktorius (toliau – Direktorius);

4.12. pardavėjas – asmuo (juridinis ar fizinis asmuo, teisės aktų nustatyta tvarka turintis teisę prekiauti ar teikti paslaugas), kuris verčiasi mažmenine prekyba ar teikia paslaugas viešosiose vietose;
4.13. paslaugų teikėjas – asmuo, Lietuvos Respublikos teisės aktų nustatyta tvarka įregistravęs veiklą ir teikiantis paslaugas viešosiose vietose;
4.14. vartotojas – asmuo, kuris išreiškia norą pirkti, perka ir vartoja prekę, naudoja paslaugas savo asmeniniams, šeimos ar namų ūkio poreikiams tenkinti;
4.15. prekė – bet kuris kilnojamasis daiktas, parduodamas arba siūlomas parduoti pirkėjui (vartotojui).
II. MAŽMENINĖS PREKYBOS VIEŠOSIOSE VIETOSE BŪDAI

5. Mažmeninės prekybos viešosiose vietose būdai:

5.1. prekyba lauko kavinėse, kurios gali būti prie esamos prekybos ar viešojo maitinimo įmonės stacionaraus pastato arba specialiai įrengtose vietose kurortinio, poilsio ir turizmo sezono metu;
5.2. prekyba renginių, parodų, mugių, masinių renginių metu;

5.3. prekyba iš prekybai pritaikytų automobilių ir priekabų (nepažeidžiant kelių eissmo taisyklių reikalavimų);

5.4. prekyba nuo laikinųjų prekystalių ar vežimėlių;

5.5. kiti teisės aktais nedraudžiami prekybos būdai. 

III. PREKYBOS REGLAMENTAVIMAS IR APRIBOJIMAI

6. Prekiauti gali juridiniai ir fiziniai asmenys, turintys leidimą prekiauti (teikti paslaugas) Širvintų rajono savivaldybės viešosiose vietose, kurį išduoda Širvintų rajono savivaldybės administracija. Leidimą pasirašo ir antspaudu tvirtina Savivaldybės direktorius arba jo įgaliotas asmuo.

7. Pardavėjas ar paslaugų teikėjas, prekiaujantis ar teikiantis paslaugas viešosiose vietose, savo darbo vietoje privalo turėti (atsižvelgiant į norminių teisės aktų reglamentavimą): 

7.1. leidimo prekiauti ar teikti paslaugas originalą;

7.2. asmens tapatybę patvirtinantį dokumentą;

7.3. individualios veiklos užregistravimo dokumentą ar darbo sutarties kopiją, patvirtintą įmonės antspaudu ir vadovo parašu;

7.4. identifikavimo kortelę arba darbuotojo darbo pažymėjimą; 

7.5. prekių įsigijimą patvirtinančius dokumentus (originalus);

7.6. dokumentus, liudijančius prekių kokybę (originalus);

7.7. maisto tvarkymo subjekto patvirtinimo pažymėjimą (vykdantiems maisto tvarkymą);

7.8. prekiaujant maisto prekėmis ar žaislais – asmens medicininę knygelę (sveikatos pasą);

8. Masinių renginių metu prekybos vietų skaičių ir jų išdėstymo schemą nustato renginio metu vyksiančios prekybos organizatorius (tvirtinama Savivaldybės administracijos direktoriaus įsakymu). 

9. Pardavėjui ar paslaugos teikėjui draudžiama:

9.1. parduoti prekes, kurių mažmeninė prekyba uždrausta Lietuvos Respublikos įstatymais ir kitais teisės aktais;

9.2. parduoti prekes be jų įsigijimą patvirtinančių dokumentų;

9.3. parduoti prekes be jų atitikties dokumentų, jeigu teisės aktuose nustatyta, kad tokie dokumentai privalomi;

9.4. parduoti prekes, kurios nepaženklintos teisės aktų nustatyta tvarka;

9.5. parduoti prekes, kurių tinkamumo naudoti terminas pasibaigęs;

9.6. prekiauti pėsčiųjų zonose iš automobilių;

9.7. prekiauti alkoholiniais gėrimais, spirito ir tabako gaminiais, išskyrus prekybą alkoholiniais gėrimais ir tabako gaminiais pagal Lietuvos Respublikos Vyriausybės nutarimais patvirtintas prekybos jais taisykles; 

9.8. prekiauti masinių renginių metu prekybos vietų išdėstymo schemoje nepažymėtose vietose;
9.9. parduoti prekes, kurios apdorotos siekiant pratęsti jų tinkamumo naudoti terminą;

9.10. nustatyti, kad prekės vartotojui bus parduodamos ar paslaugos teikiamos tik tuo atveju, jeigu tuo pat metu ar kitomis sąlygomis vartotojas nupirks tam tikrą prekių ar paslaugų kiekį;

9.11. suteikti teisę vartotojui iš karto ar per tam tikrą laiką nusipirkus prekę ar paslaugą gauti dovanų ar priedą (išskyrus reklaminius priedus ar nusipirktos prekės priklausinius), jeigu tuo pažeidžiamos sąžiningos konkurencijos sąlygos arba klaidinamas pirkėjas ar paslaugos gavėjas;

9.12. psichologiškai veikti vartotoją siūlant prekes ar paslaugas;

9.13. nuo įrangos, kuri nėra skirta prekybai (dėžių, grindinio, turėklų, atramų ir panašiai);

9.14. prekybos ar paslaugos teikimo vietose naudoti pavėsines, palapines (išskyrus švenčių, renginių, mugių metu); 

9.15. prekybos ar paslaugos teikimo vietose ne prekybos metu laikyti ir sandėliuoti prekių įpakavimo dėžes, prekių atsargas.

10. Papildomi draudimai pardavėjui ar paslaugos teikėjui (masinių renginių ar švenčių metu):

10.1. prekybos ar paslaugų teikimo vietoje laikyti transporto priemones (likus ne mažiau kaip 1 val. iki masinio renginio ar šventės pradžios iš prekybos vietos privaloma pašalinti ne prekybos ir transporto priemones);

10.2. karšto maisto gaminimui naudoti atviras laužavietes;

10.3. subnuomoti ar kitaip perleisti, leisti naudotis kitiems jam paskirtą prekybos vietą;
10.4. prekiauti ne Šventės prekybos teritorijoje esančioje ir teritorijos plane ne pažymėtoje prekybos vietoje;
10.5. perleisti (parduoti, dovanoti ar kitais būdais perduoti) įsigyto leidimo kitiems fiziniams/juridiniams asmenims.

11. Į šventės renginių teritorijoje esančią paslaugų teikimo vietą leidžiama įvažiuoti tik prieš pradedant veiklą ar pasibaigus šventei ir turint tikslą išsikrauti ar išvežti prekes, bet ne vėliau kaip likus 1 val. iki šventės pradžios iš prekybos vietos pašalinti ne prekybos ir transporto priemones.

12. Parduodamos prekės ir teikiamos paslaugos turi atitikti Lietuvos Respublikos įstatymuose, techniniuose reglamentuose ir kituose teisės aktuose nustatytus saugos reikalavimus. 

13. Parduodamos prekės turi būti ženklinamos Lietuvos Respublikoje parduodamų prekių ženklinimo ir kainų nurodymo taisyklėse nustatyta tvarka, patvirtinta Lietuvos Respublikos ūkio ministro 2002 m. gegužės 15 d. įsakymu Nr. 170 „Dėl Lietuvos Respublikoje parduodamų daiktų (prekių) ženklinimo ir kainų nurodymo taisyklių“.

IV. LEIDIMO IŠDAVIMO TVARKA

14. Asmenys, norintys įsigyti Leidimą (išskyrus norinčius prekiauti ar teikti paslaugas švenčių, renginių, mugių metu), Širvintų rajono savivaldybės administracijai pateikia: 

14.1. nustatytos formos prašymą Leidimui gauti; 

14.2. įmonės įregistravimo pažymėjimo (juridiniai asmenys), verslo liudijimo arba individualios veiklos vykdymo pažymos (fiziniai asmenys) kopiją, patvirtintą teisės aktų nustatyta tvarka; 

14.3. Valstybinės maisto ir veterinarijos tarnybos išduotą maisto tvarkymo subjekto patvirtinimo pažymėjimo kopiją (maisto tvarkymo subjektai); 

14.4. atitinkamų institucijų išduoto dokumento kopiją, patvirtinančią veiklos teisėtumą, kai asmenų, norinčių prekiauti ar teikti paslaugas, veiklą reglamentuoja kiti teisės aktai (pvz.: Lietuvos tautodailininkų sąjungos nario pažymėjimą, tautinio paveldo produkto sertifikatą ir kt.).
15. Leidimas išduodamas per penkias darbo dienas nuo visų dokumentų, reikalingų leidimui gauti, pateikimo dienos (jeigu pateikti ne visi dokumentai, juos galima pateikti per 3 darbo dienas nuo prašymo priėmimo dienos). 

16. Asmenys, norintys įsigyti Leidimą prekiauti ar teikti paslaugas švenčių, renginių, mugių metu, vykstančių Širvintų rajono savivaldybės teritorijoje (informacija apie renginį, dokumentų registraciją ir kt. skelbiama Širvintų rajono savivaldybės interneto svetainėje www.sirvintos.lt) pateikia: 

16.1. nustatytos formos prašymą Leidimui gauti; 

16.2. įmonės įregistravimo pažymėjimo (juridiniai asmenys), verslo liudijimo arba individualios veiklos vykdymo pažymos (fiziniai asmenys) kopiją, patvirtintą teisės aktų nustatyta tvarka; 

16.3. Valstybinės maisto ir veterinarijos tarnybos išduotą maisto tvarkymo subjekto patvirtinimo pažymėjimo kopiją (maisto tvarkymo subjektai); 

16.4. licencijos, leidžiančios verstis mažmenine prekyba alkoholiniais gėrimais kopiją, patvirtintą teisės aktų nustatyta tvarka (norintiems prekiauti alkoholiniais gėrimais); 

16.5. atitinkamų institucijų išduoto dokumento kopiją, patvirtinančią veiklos teisėtumą, kai asmenų, norinčių prekiauti ar teikti paslaugas, veiklą reglamentuoja kiti teisės aktai (pvz.: Lietuvos tautodailininkų sąjungos nario pažymėjimą, tautinio paveldo produkto sertifikatą ir kt.); 

16.6. vaizdinį produkcijos asortimentą.
17. Širvintų rajono savivaldybės direktorius savo įsakymu gali nustatyti papildomus reikalavimus, norintiems prekiauti ar teikti paslaugas švenčių, renginių, mugių metu ir kriterijus, pagal kuriuos atrenkami dalyviai.

18. Širvintų rajono savivaldybės direktorius savo įsakymu sudaro komisiją, kuri pagal nustatytus kriterijus atrenka dalyvius.

19. Širvintų rajono savivaldybės direktorius arba jo įgaliotas asmuo, ne vėliau kaip prieš dieną iki renginio pradžios, atsižvelgdamas į komisijos sprendimą, išduoda Leidimus prekiauti ar teikti paslaugas renginio metu ir dalyvio pažymėjimus. 

20. Trūkstant prekybos ar paslaugų teikimo vietų, Leidimas išduodamas atsižvelgiant į tai, kuris prašymas pateiktas anksčiau (pagal registracijos datą). 

21. Leidimai išduodami ne ilgesniam kaip vienerių metų laikotarpiui; švenčių, renginių, mugių metu – ne ilgesniam laikotarpiui negu jų trukmė. 

22. Už Leidimo išdavimą mokama Savivaldybės tarybos nustatyta vietinė rinkliava. 

23. Leidimo originalas išduodamas pateikus mokėjimo pavedimą su banko žymomis arba kvitą, patvirtinantį, kad sumokėta nustatyto dydžio vietinė rinkliava.

24. Išduoti, papildyti ir pakartotiniai Leidimai registruojami nustatytos formos žurnale. 

25. Asmuo, pametęs ar kitaip praradęs Leidimą ir norintis gauti pakartotinį Leidimą, kreipiasi į Savivaldybės administracijos direktorių, pateikdamas prašymą. Pakartotinis Leidimas išduodamas nemokamai. 

26. Leidimo turėtojas negali jo perduoti kitiems asmenims, išskyrus verslo liudijime įrašytiems asmenims. 

27. Leidimas neišduodamas: 

27.1. asmenims iki 16 metų; 

27.2. jeigu nepateikti visi reikaligi dokumentai; 

27.3 asmenims, turintiems galiojančią administracinę nuobaudą už pažeidimus, kuriais kėsinamasi į viešąją tvarką, už finansinės drausmės, komercinės ar ūkinės veiklos tvarkos pažeidimus, veterinarinių, sanitarinių taisyklių pažeidimus, švaros ir tvarkymo taisyklių pažeidimus, atliekų tvarkymo taisyklių pažeidimus ir kitus su vykdoma veikla susijusius pažeidimus. 

28. Leidimas gali būti neišduotas, jeigu buvo gauta Širvintų rajono valstybinės maisto ir veterinarijos tarnybos, renginio Organizatoriaus arba seniūno (seniūnijos, kurios teritorijoje vyko renginys) raštiškų neigiamų atsiliepimų apie dalyvį ankstesnių švenčių, renginių, mugių metu.

V. PARDAVĖJO PAREIGOS

29. Pardavėjas privalo:

29.1. turėti Širvintų rajono savivaldybės administracijos išduotą leidimą (leidimas turi būti laikomas pirkėjui matomoje vietoje), asmens dokumentus, verslo liudijimą (asmenims, kuriems pagal Lietuvos Respublikos teisės aktus jis yra privalomas) ar darbo sutarties kopiją, patvirtintą įmonės antspaudu ir vadovo parašu, prekių įsigijimą liudijančius ir jų kokybės dokumentus, suderintą prekybos vietos bei įrangos schemą, maisto tvarkymo subjekto patvirtinimo pažymėjimą (jei pagal Lietuvos Respublikos normatyvinius dokumentus, parduodamoms prekėms jis yra privalomas), sveikatos pažymėjimą, jeigu prekiaujama maisto prekėmis ir žaislais; 
nuolatos turėti matomoje vietoje prie rūbų pritvirtintą šventės dalyvio pažymėjimą (masinių renginių ir švenčių metu);

29.2. turėti teisės aktų nustatyta tvarka patvirtintus prekių įsigijimo dokumentus (originalus);

29.3. turėti teisės aktų nustatyta tvarka patvirtintus dokumentus, liudijančius prekių kokybę (originalus);

29.4. turėti licencijos, suteikiančios teisę verstis licencijuojama veikla originalą ar kopiją (kaip numato licencijavimo taisyklės), jeigu verčiamasi licencijuojama veikla (masinių renginių ir švenčių metu);

29.5. prekiauti tik leidime nurodytoje vietoje;

29.6. savavališkai nekeisti prekybos vietos, dydžio, ribų;

29.7. prekybos vietoje būti blaivus ir paslaugų teikimo vietoje prekybos metu nevartoti tabako gaminių.

29.8. sveriant naudoti tik Metrologijos centre patikrintas svarstykles ir svarsčius (turi būti galiojantis patikros spaudas);

29.9. paslaugų teikimo metu laikytis sanitarijos ir higienos reikalavimų;

29.10. paslaugų teikimo vietą palaikyti švarią visos prekybos metu;

29.11. pasibaigus prekybos ar paslaugų teikimo laikui, sutvarkyti vietą, kurioje vyko veikla. Gavus Organizatoriaus arba seniūno (seniūnijos, kurioje vyko renginys) pretenziją, kad padaryta žala, atlyginti nuostolius (masinių renginių ir švenčių metu);

29.12. teikti informaciją ir parodyti dokumentus kontrolę atliekančių institucijų ir įstaigų darbuotojams. Prireikus leisti kontrolę atliekančių institucijų ir įstaigų darbuotojams paimti maisto prekių pavyzdžius laboratoriniam tyrimui;
29.13. prekiaujantys viešosiose vietose maisto prekėmis ir žaislais, privalo laikytis Lietuvos Respublikos sveikatos apsaugos ministro patvirtintų higienos normų ir taisyklių (patvirtintų Lietuvos Respublikos sveikatos apsaugos ministro 2005 m. rugsėjo 1 d. įsakymu Nr. V-675 „Dėl Lietuvos Respublikos higienos normos HN15:2005 „Maisto higiena“);

29.14. laikytis mažmeninės prekybos reikalavimų, patvirtintų Lietuvos Respublikos Vyriausybės 2001 m. birželio 11 d. nutarimu Nr. 697 „Dėl Mažmeninės prekybos taisyklių patvirtinimo“ (su visais pakeitimais);

29.15. prekiaujantys savos gamybos maistu, privalo laikytis LR žemės ūkio ministro 2009 m. gegužės 15 d. įsakymu. Nr. 3D-357 patvirtintu „Prekybos savos gamybos žemės ūkio ir maisto produktais viešose vietose rekomendacijų aprašu“ (Žin., 2009, Nr. 61-2443).

VI. REIKALAVIMAI PREKYBOS VIETAI

30. Prekybos vietoje naudojama įranga turi būti sukomplektuota, švari, tvarkinga, nesurūdijusi, nudažyta.

31. Prekės ir jų atsargos turi būti laikomos tik prekybos įrangoje.

32. Prekybos vieta negali trukdyti eismui. 

33. Prekybos vietoje privalo būti šiukšlių dėžė. 
34. Prekybos vietoje privalo būti iškaba, kurioje nurodytas įmonės pavadinimas arba verslo liudijimą įsigijusio asmens vardas, pavardė ir įsigyto verslo liudijimo numeris. Asmenys, kuriems verslo liudijimas nėra privalomas, iškaboje nurodo savo vardą ir pavardę. Šie duomenys iškaboje nurodomi pardavėjo pasirinktu būdu (taisyklinga lietuvių kalba), tačiau jie turi būti pirkėjų matomi.

35. Masinių renginių ir švenčių metu po prekystaliais ir kita prekybos įranga privaloma naudoti veją apsaugančią dangą (jei prekybos vieta yra ant žalios vejos).

36. Masinių renginių ir švenčių metu prekybos vieta, kurioje prekiaujama alkoholiniais gėrimais, privalo būti aptverta. 
VII. KONTROLĖ IR ATSAKOMYBĖ

37. Pardavėjų veiklą, jų parduodamų prekių saugą ir kokybę gali tikrinti įgalioti policijos pareigūnai, Valstybinė maisto ir veterinarijos tarnyba, Valstybinė ne maisto produktų inspekcija prie Ūkio ministerijos, Valstybinė mokesčių inspekcija, Širvintų rajono savivaldybės administracijos direktoriaus paskirti specialistai, kitų institucijų darbuotojai teisės aktų nustatyta tvarka.

38. Pardavėjas, kontrolę atliekančių darbuotojų supažindintas su tikrinimo rezultatais, privalo nustatytais terminais pašalinti rastus trūkumus ir apie tai informuoti kontroliuojančias institucijas 

39. Administracijos direktorius gali panaikinti leidimą prekiauti, jei gauna kontroliuojančių institucijų raštiškus pranešimus apie nustatytus šių taisyklių pažeidimus. 

40. Už prekybos Širvintų rajono savivaldybės viešosiose vietose taisyklių pažeidimus asmenys atsako Lietuvos Respublikos įstatymų nustatyta tvarka.

_____________________________________________

